Keskerakonna noortekogu juhatuse liige Priit Kutseri sõnul on on Edgar Savisaar geniaalne poliitik ning suur nähtus, kirjutatakse Delfis. Vot nii.    Väide jätkub hoiatusega, et seltsimees Savisaare nimeline tsentrifugaaljõud võib Mart  Helme kergesti lömastada.    Endine Eesti suursaadik Moskvas Mart Helme rääkis sel nädalal Delfile, et Edgar Savisaar ei ole geniaalne poliitik ega ka mitte andekas poliitik, ta on marionett, kelle ajud istuvad Moskvas.    Keskerakonna noortekogu juhatuse liige Priit Kutser vaidleb Helmele vastu. "Helme arvates ei ole Savisaar geniaalne poliitik. Paraku on lood nii, et Savisaar kirjutas ennast Eesti ajalukku juba 1980ndate lõpus, nii et Helme võib oma kibestumuses klähvida nii palju, kui  kulub, kuid midagi muuta ta ei suuda. Savisaar on kahtlemata geniaalne poliitik, ta on mäekõrguselt üle teistest Eesti poliitika suurkujudest ning fakt on ka see, et Edgar Savisaar on Eesti poliitika elav legend," sõnas Kutser Delfile.    "Kindlasti ei oleks Eesti poliitikamaastik Savisaareta täna selline, nagu ta on. See lihtsalt kannab Savisaare templit. Savisaare eestvõtmisel valitsused on tõusnud ja valitsused on kukkunud ja ka püsinud. Meenutagem siinkohal Res Publica tõusu 2003. aastal ja  hilisemat hääbumist IRL-i," leiab noor keskerakondlane.    "Ka Ansipi valitsuse püsimine on selgelt seotud Edgar Savisaarega, sest praegust vähemuskoalitsiooni ei hoia kramplikult koos mitte üksteise armastus, vaid paaniline hirm Savisaare fenomeni ees. Tahes-tahtmata aitas Savisaar ka Indrek Tarandi europarlamenti," arvab Kutser.    "Nimetagem seda Savisaarele vastandumise efektiks. Igal jõul on vastujõud. Igal aktsioonil ka reaktsioon. On tuntud tõde, et kui soovid pilti saada, siis ründa  kõige suuremat, kõige võimsamat. Aga kui sa seda teed, pead olema kõvemast puust, sest tõsiselt suure nähtuse tsentrifugaaljõud võib su kergelt lömastada. Siinkohal mõtlemiskoht kodanik Helmele," hoiatab Kutser.    Kutseri sõnul on "Tähesõdades" ka rohkem reaalsust, kui Helme fantaasiates. "Keskerakond eesotsas Edgar Savisaarega on palju panustanud ja vaeva näinud selle nimel, et Eestis ei oleks erinevate rahvuste vahel vaenu. Hoolimata Mart Helme taoliste marurahvuslaste jõupingutustele õhutada  mitte-eestlaste vastu vihkamist," sõnas keskerakondlane.    "Ilma naljata võib kindlalt öelda, et Keskerakond on Eesti ainus õnnestunud integratsiooniprojekt. Eesti riik ei ole suutnud teha seda, mida on suutnud Eesti Keskerakond. Just tänu Edgar Savisaare poolt juhitud Keskerakonna poliitikale on Eestis ära hoitud teravad rahvuskonfliktid ning leevendatud pingeid rahvuste vahelistes suhetes. Keskerakonna sellist unikaalset positsiooni ja Edgari Savisaare võtmerolli selles, on tõdenud paljud  arvestavad ja mõjukad avaliku elu tegelased.    Mart Helme ja näiteks ka Marko Mihkelson on mõlemad tuntud Venemaa-vihkajad ja vandenõuteoreetikud. Mart Helme põeb justkui paranoia viimast staadiumit. Ta serveerib asju, mida naised saunas rääkisid, tõe pähe. See on uskumatu eriti veel arvestades sellega, et tegemist on Moskvas resideerinud Eesti suursaadikuga, kuigi räägitakse, et kogu Moskvas veedetud perioodi jooksul olevat ta saatkonna hoonest väljunud vaid ühel korral - siis kui käis oma volikirja  üle andmas. Helmel on aga kõrgharidus ajaloos. On uskumatu, et selline väärikas, eakam ja haritud inimene käitub niivõrd madalalaubaliselt ja labaselt.    Vandenõuteoreetikud jutustavad meile, kuidas terroristide rünnakud maailmakaubanduskeskusele New Yorgis oli Bushi enda poolt organiseeritud selleks, et saaks tõsiselt terrorismiga võitlema hakata. Vaenlast on vaja, sest kellega sa kakled, kuid pole kellegagi kakelda. Kelle peal sa näitad, kui kõva mees sa oled.    Parempoolsetel ja  nende õuelaulikul Mart Helmel on samuti vaenlast tarvis. Kes on kõige suurem oht nende populaarsusele Eesti Vabariigis? Õige - Edgar Savisaar! Vaenlane tuleb teha pahaks, kurjaks, ta tuleb sildistada, luua temast negatiivne kuvand. Kõigis tema tegemistes tuleb näha erinevaid salakavalaid skeeme ja muud kohutavat. Nii luuakse lugu, mis end iseennast toidab, taasloob ja ennast ise jutustab. Sellele võib külge pookida, mida iganes. Justnagu on piiblist võimalik välja lugeda ükskõik mida, on ka vaenlase kuvand  lõputu loomingulisuse allikas ja kurjusel ei paista lõppu tulevat.    Me identifitseerime ennast läbi erinevate lugude. Mart Helme räägib meile Venemaa maailma domineerimise vajaduse lugu ja seda, kui oluline on suure Venemaa jaoks väike Eesti ning kuidas Venemaa salateenistusel on Eestis oma salajane kõneisik - Edgar Savisaar. Tiit Madissonil on oma lugu. Ka Jüri Linal on oma lugu. Täpselt, nagu ka Mart Helmel ja Marko Mihkelsonil on oma lugu, mille rääkimise eest tõstsid maksumaksjad hiljuti veel  ka Mihkelsoni palka riigikogus.    Siinkohal oleks õigem öelda, et Helme ajud on Moskvasse jäänud, kus paaniliselt kardetakse "välisvaenlase" sissetungi. "Välisvaenlane" aitab aga rahvast koondada ja sellega vabalt manipuleerida," arvab Kutser.    Kutseri sõnul on Edgar Savisaare panus Eesti Vabariigi taasiseseisvumisse hindamatu. "Mart Helme, kellel tundub hetkel palju vaba aega olevat, mis sunnib teda mõtlema mõtteid, mis kindlasti pakuksid huvi oma ala spetsialistidele teatavates  asutustes, võiks võtta hetke ja mõtiskleda selle üle, et miks peaks inimene, kes on niivõrd palju oma ajast, energiast ja tervisest pühendanud selle riigi taasloomisse, mille kodanikuks kahjuks ka härra Helme end peab. Helme võiks mõelda sellele, millest kõigest on pidanud Edgar Savisaar loobuma ja kui palju on kannatanud tema isiklik elu, et toosama Helme sai kunagi saadik kuskil Moskvas üldse olla ja teda nüüd kujutletamatutes absurdsustes süüdistada."